Den tidligere politiker Naser Khader ved alt om at leve med den politibeskyttelse, som islamkritikeren Lars Hedegaard må vænne sig til efter drabsforsøget mod ham

DET ER INTET MINDRE end forfærdeligt, at Lars Hedegaard i tirsdags blev udsat for et attentat, og jeg er dybt chokeret. Selvom vi på nuværende tidspunkt ikke kender til motivet for angrebet, er der stærke formod-ninger om, at det skyldes Hedegaards islamkritiske holdninger.

Det er desværre hverdag for islamkritikere i Danmark at blive udsat for trusler, chikane og forulempelser af alle mulige slags. Jeg har selv levet med det i efterhånden mange år, og havde PET ikke ydet beskyttelse, er jeg ikke sikker på, at jeg havde levet i dag.

LÆS OGSÅ: Forsvarer for menneskerettigheder og ytringsfrihed

Asger Aamund sagde engang, at hvis Pia Kjærsgaard og Naser Khader ville starte i hver sin ende af Nørrebro og gå hinanden i møde, ville de aldrig nå frem til hinanden. Og jeg mener, han ret. Jeg bliver ofte udsat for tilråb og trusler, når jeg går på åben gade, og Nørrebro er et område, som jeg ikke har bevæget mig i i mange år. Det er kun muligt for mig at passere det i bil, og selv det kan være en meget ubehagelig og utryg oplevelse. Ikke engang det turistede Strøget kan jeg gå på uden at opleve tilråb som din vantro luder, og jeg må konstant kigge mig over skulderen. Det er noget, man aldrig vænner sig til.

Jeg har virkelig svært ved at forstå, hvorfor man behøver at hade så meget og gribe til vold, bare fordi man er uenige i andres holdninger. I sidste uge kom det frem, at forældre blev rådet til ikke at sætte deres børn på en skole på Nørrebro, fordi børnene risikerede at blive mobbet og chikaneret. Det er en situation, som udspringer af præcis det samme had, som Hede-gaard blev udsat for, og jeg mener, man i Danmark ikke bør acceptere, at det foregår.

DE FOLK, SOM GRIBER til yderligheder, kommer fra intolerante hjem, hvor man ikke lærer, at verden er mangfoldig, og at man er nødt til at acceptere uenighed. Når der sker den slags vold, chikane og sågar attentatforsøg, tænker gerningsmændene ikke på, at det faktisk ødelægger islam. For mig at se handler de ud fra egoistiske motiver. Nogle tænker kun på den belønning, som de tror venter i himlen. Andre har ikke lært at holde kritik af profeten Muhammed adskilt fra dem selv. De tager kritikken personligt og går ind i en personlig hævnakt.

Det er godt, at vi nu får en debat om problematikken, så vi alle bliver opmærksomme på, hvad vi er oppe imod. Desværre er det min erfaring, at vi islamkritikere igen vil stå alene med problemet om en måneds tid, når medieomtalen har lagt sig.

Jeg for mit vedkommende fortsætter min kritik i det offentlige rum, men jeg kan være bange for, at andre kritikere ikke vil deltage i debatten af angst for deres liv.

Jeg er ikke enig med Lars Hedegaard, fordi hans udtalelser om muslimer og islam efter min mening er for unuancerede, men det ændrer ikke ved hans ret til at udtale sig. Og det retfærdiggør på ingen måde et sådant angreb. Jeg har ikke andet end foragt over for personer, som på den måde udøver vold, og det er en katastrofe for en, hvis folk lader sig skræmme til at tie.